[pic] | COMISIA EUROPEANĂ |

Bruxelles, 27.10.2010

COM(2010) 607 final

2010/0301 (COD)

Propunere de

DIRECTIVĂ A PARLAMENTULUI EUROPEAN ȘI A CONSILIULUI

de modificare a Directivei 2000/25/CE în ceea ce privește dispozițiile pentru tractoarele introduse pe piață în cadrul mecanismului de flexibilitate

(Text cu relevanță pentru SEE)SEC(2010) 1252 SEC(2010) 1251

EXPUNERE DE MOTIVE

1. CONTEXTUL PROPUNERII

Directiva 2000/25/CE[1] privind măsurile care trebuie luate împotriva emisiei de poluanți gazoși și de pulberi provenind de la motoarele pentru tractoare agricole și forestiere și de modificare a Directivei 74/150/CEE a Consiliului (denumită în continuare „directiva”) reglementează nivelul maxim al emisiilor de gaz de monoxid de carbon (CO), de hidrocarburi (HC), de oxizi de azot (NOx) și de particule (PM) de la motoarele diesel care sunt instalate pe tractoarele agricole și forestiere. Prezenta directivă a fost aliniată la directiva similară pentru echipamentele mobile fără destinație rutieră (97/68/CE).

Directiva prevede etape de limitare a emisiilor, cu grade mai ridicate de strictețe, însoțite de termene de punere în aplicare. Constructorii trebuie să se asigure că noile motoare respectă aceste limite pentru a putea fi introduse pe piață.

În baza Directivei de modificare 2004/26/CE[2], Directiva 2005/13/CE[3] a introdus etapa pentru limitele de emisii aplicabilă în prezent majorității motoarelor diesel, denumită etapa III A. Aceste limite vor fi înlocuite treptat, de la 1 ianuarie 2011, cu limitele mai stricte ale etapei III B pentru noile tractoare vândute. Perioada de omologare de tip pentru aceste motoare a început la 1 ianuarie 2010. O gamă variată a producției de tractoare este afectată de aceste modificări.

Pentru a respecta limitele etapei III B, motoarele actuale vor trebui modificate substanțial. Schimbările în configurația, dimensiunea sau greutatea motoarelor se răsfrâng asupra constructorilor de tractoare care vor trebui să adapteze complet modelul tractoarelor lor pentru a lua în considerare motoarele modificate. Acest proces poate fi inițiat numai atunci când motorul este complet finalizat. În general, soluțiile tehnice pentru motoarele conforme III B nu sunt încă finalizate. Așadar, constructorii de tractoare nu pot să reproiecteze integral modelul vehiculului pe care va fi instalat motorul. În timp ce, pentru unele vehicule, cerințele în materie de emisii ale etapei III B nu vor pune probleme foarte mari, în alte cazuri motorul conform etapei III B este departe de a fi finalizat și sunt necesare importante acțiuni de cercetare și dezvoltare tehnologică suplimentare pentru a garanta că se pot introduce pe piață tractoare cu motoare conforme III B.

Costurile de conformitate pentru constructori în vederea respectării noilor limite de emisii sunt semnificative. Aceste costuri includ, de exemplu, costuri de cercetare și dezvoltare, costuri de modificare a echipamentelor, costuri cu dispozitive de post-tratare, costuri de documentare și etichetare etc.

De la începutul anului 2009, cea mai mare parte a industriei producătoare de tractoare din Uniunea Europeană a fost afectată puternic și în mod neașteptat de criza economică și financiară mondială. În general, scăderea bruscă a vânzărilor a provocat reducerea considerabilă a veniturilor și a capitalului disponibil pentru finanțarea activității de cercetare și dezvoltare tehnologică necesară pentru tractoare conforme etapei III B din toate categoriile de putere și aplicațiile în termenele stabilite de directivă.

Directiva 2004/26/CE și Directiva 2005/13/CE au introdus, de asemenea, așa numitul mecanism de flexibilitate pentru facilitarea tranziției între diferitele etape prin care se stabilesc limite de emisii. Aceasta permite constructorilor de tractoare să introducă pe piață, într-o anumită etapă a limitelor de emisii, un număr limitat de tractoare care sunt echipate cu motoare care respectă în continuare limitele de emisii din etapa precedentă. Mecanismul de flexibilitate permite unui constructor de tractoare să introducă pe piață (1) pentru fiecare categorie de putere a motorului, un număr limitat de tractoare, fără însă a depăși 20% din vânzările anuale ale constructorului de tractoare (calculate ca vânzări medii în UE pentru ultimii cinci ani) sau (2) un număr fix de tractoare, conform dispozițiilor directivei. Cea de-a doua opțiune este destinată întreprinderilor mai mici care produc volume mai reduse de motoare.

Propunerea atașată tratează situația apărută ca urmare a dificultăților cu care se confruntă constructorii în obținerea omologării pentru motoarele conforme cu etapa III B și în introducerea lor pe piață ca urmare a întârzierilor în proiectarea noilor motoare și a crizei financiare neprevăzute. Se propune modificarea dispozițiilor mecanismului de flexibilitate pentru atenuarea efectelor cauzate de tranziția de la etapa III A de emisii la etapa III B prin extinderea aplicării acestuia, fără însă a schimba data de intrare în vigoare a etapei III B de limite de emisii, pentru menținerea obiectivului directivei de reducere a emisiilor de poluanți gazoși și de particule poluante în Uniunea Europeană.

2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

Reprezentanții statelor membre și părțile interesate din industrie au fost consultate cu privire la propunere prin intermediul Grupului de experți privind emisiile utilajelor conform directivei (GEME) și al Grupului de lucru privind tractoarele agricole (WGAT). În plus, Comisia a desfășurat în perioada mai-iunie 2009 o consultare detaliată a autorităților statelor membre și a tuturor părților interesate relevante, respectiv industria, organizațiile de mediu, asociațiile lucrătorilor. Propunerea ia în considerare o analiză tehnică a Directivei 97/68/CE[4] efectuată de Centrul Comun de Cercetare (CCC) care include, inter alia, o evaluare a necesității de a modifica dispozițiile mecanismului de flexibilitate, un studiu privind evaluarea impactului efectuat de un consultant extern[5] în vederea evaluării impactului opțiunilor de politică propuse conform propunerii de analiză tehnică a CCC, precum și un studiu complementar privind impactul opțiunilor analizei tehnice a CCC, inclusiv consecințele modificării sistemului de flexibilitate pentru IMM-uri.

3. ELEMENTELE JURIDICE ALE PROPUNERII

Obiectivul Directivei 2000/25/CE, precum și cel al prezentei propuneri de modificare, este de a contribui la buna funcționare a pieței interne pentru tractoare, protejând în același timp, sănătatea umană și mediul înconjurător. Așadar, temeiul juridic este articolul 114 din tratat.

Propunerea prevede următoarele modificări la Directiva 2000/25/CE:

majorarea procentului privind numărul motoarelor introduse pe piață în cadrul mecanismului de flexibilitate, pentru fiecare categorie de motoare, de la 20% la 50% din vânzările anuale de echipamente ale constructorului de tractoare și adaptarea numărului maxim de motoare care pot fi introduse pe piață în cadrul mecanismului de flexibilitate ca alternativă opțională în perioada de tranziție de la etapa III A de emisii la etapa III B de emisii. Această măsură va expira la 31 decembrie 2013.

4. IMPLICAȚIILE BUGETARE

Propunerea nu are implicații asupra bugetului comunitar.

5. ELEMENTE OPȚIONALE

2010/0301 (COD)

Propunere de

DIRECTIVĂ A PARLAMENTULUI EUROPEAN ȘI A CONSILIULUI

de modificare a Directivei 2000/25/CE în ceea ce privește dispozițiile pentru tractoarele introduse pe piață în cadrul mecanismului de flexibilitate

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 114,

având în vedere propunerea Comisiei Europene[6],

după transmiterea proiectului de act legislativ parlamentelor naționale,

având în vedere avizul Comitetului Economic și Social European[7],

având în vedere avizul Comitetului Regiunilor[8],

hotărând în conformitate cu procedura legislativă ordinară,

întrucât:

1. Directiva 2000/25/CE a Parlamentului European și a Consiliului din 22 mai 2000 privind măsurile care trebuie luate împotriva emisiei de poluanți gazoși și de pulberi provenind de la motoarele pentru tractoare agricole și forestiere și de modificare a Directivei 74/150/CEE a Consiliului[9] reglementează emisiile de gaze de eșapament generate de motoarele instalate pe tractoarele agricole și forestiere. Actuala etapă a limitelor de emisii aplicabilă pentru omologarea de tip a majorității motoarelor cu aprindere prin compresie este denumită etapa III A. Directiva prevede că aceste limite vor fi înlocuite prin limitele mai stricte ale etapei III B, care vor intra în vigoare progresiv cu începere de la 1 ianuarie 2011 în ceea ce privește introducerea pe piață, și cu începere de la 1 ianuarie 2010 în ceea ce privește omologarea acestor motoare. Etapa IV, care prevede valori limită mai stricte decât etapa III B, va intra în vigoare progresiv cu începere de la 1 ianuarie 2013 în ceea ce privește omologarea acestor motoare și de la 1 ianuarie 2014 în ceea ce privește introducerea pe piață.

2. Tranziția la etapa III B presupune o schimbare treptată a tehnologiei care generează costuri de punere în aplicare semnificative pentru reproiectarea motoarelor și pentru dezvoltarea de soluții tehnice avansate. Această tranziție, prevăzută de legiuitor în 2005, coincide cu recesiunea economică care afectează sectorul în cauză, ceea ce înseamnă că pentru industrie va fi dificil să suporte costurile de punere în aplicare necesare pentru adaptarea la noile cerințe legislative.

3. Directiva 2000/25/CE prevede un mecanism de flexibilitate care să permită constructorilor de tractoare să achiziționeze, în perioada de tranziție de la o etapă de emisii la alta, o cantitate limitată de motoare care nu respectă valorile curente ale limitei de emisii, dar care sunt omologate la cea mai apropiată etapă anterioară de limite de emisii.

4. Din 2005, Directiva 2000/25/CE prevede la articolul 4 alineatul (8) evaluarea necesității eventuale a mecanismelor de flexibilitate suplimentare în legătură cu valorile limită ale etapei III B și ale etapei IV. Pentru a acorda un ajutor temporar industriei atunci când trece la etapa următoare, este necesar a adapta condițiile de aplicare a mecanismelor de flexibilitate.

5. În timpul tranziției de la etapa III A la etapa III B, procentul din numărul de motoare introduse pe piață în cadrul mecanismului de flexibilitate, ar trebui majorat de la 20% la 50% din vânzările anuale de tractoare echipate cu motoare din categoria respectivă ale constructorului de tractoare. Opțiunea alternativă conform căreia un număr maxim de motoare poate fi introdus pe piață în cadrul mecanismului de flexibilitate ar trebui adaptată în consecință.

6. Prin urmare, Directiva 2000/25/CE ar trebui modificată în consecință.

7. Măsurile prevăzute în prezenta directivă reflectă dificultatea temporară cu care se confruntă industria; ca atare, aceste măsuri se limitează la tranziția de la etapa III A la etapa III B și expiră la 31 decembrie 2013,

ADOPTĂ PREZENTA DIRECTIVĂ:

Articolul 1

Directiva 2000/25/CE se modifică după cum urmează:

1. La articolul 3a, se adaugă următorul paragraf: „Mecanismul de flexibilitate, descris la punctele 1.2, 1.2.1 și 1.2.2 din anexa IV, se aplică numai pentru tranziția de la etapa III A la etapa III B și expiră la 31 decembrie 2013.”

2. În anexa IV, secțiunea 1 se înlocuiește cu textul din anexa I la prezenta directivă.

Articolul 2 Transpunere

1. Statele membre adoptă și publică, până la [douăsprezece luni de la data publicării directivei], actele cu putere de lege și actele administrative necesare pentru a se conforma prezentei directive. Comisiei îi este comunicat de statele membre textul acestor dispoziții.

Statele membre aplică aceste dispoziții începând cu [ziua, luna, anul = ziua următoare datei publicării].

Atunci când statele membre adoptă aceste dispoziții, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

2. Comisiei îi este comunicat de către statele membre textul principalelor dispoziții de drept intern pe care le adoptă în domeniul reglementat de prezenta directivă.

Articolul 3

Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene .

Articolul 4

Prezenta directivă se adresează statelor membre.

Adoptată la […],[…]

Pentru Parlamentul European Pentru Consiliu

Președintele Președintele […] […]

ANEXA I

În anexa IV secțiunea 1 se înlocuiește cu următorul text:

„1. ACȚIUNI ÎNTREPRINSE DE CĂTRE CONSTRUCTORII DE MOTOARE ȘI TRACTOARE

8. Cu excepția perioadei de tranziție de la etapa III A la etapa III B, un constructor de tractoare care dorește să utilizeze mecanismul de flexibilitate cere permisiunea autorității de omologare pentru a plasa sau pentru a procura de la furnizorii săi de motoare, în perioada de tranziție de la o etapă de emisii la alta, cantitățile de motoare descrise la punctele 1.1.1. și 1.1.2. care nu respectă valorile limită curente de emisii, dar care sunt omologate pentru etapa anterioară cea mai apropiată de limitele de emisie.

9. Numărul de motoare introduse pe piață în cadrul unui mecanism de flexibilitate nu depășește, pentru fiecare categorie de motoare, 20% din vânzările anuale de tractoare, echipate cu motoare din acea categorie de motoare, ale constructorului de tractoare (calculată ca medie a vânzărilor din ultimii 5 ani pe piața UE). În cazul în care un constructor de tractoare a comercializat tractoare în Uniune pe o perioadă mai mică de cinci ani, media se va calcula pe baza perioadei efective în care constructorul de tractoare a comercializat tractoare în Uniune.

10. Ca opțiune alternativă la punctul 1.1.1., constructorul de tractoare poate cere permisiunea pentru furnizorii săi de motoare să introducă pe piață un număr fix de motoare în cadrul mecanismului de flexibilitate. Numărul motoarelor din fiecare categorie de motoare nu depășește următoarele valori:

Categorie motor (kW) | Număr de motoare |

19-37 | 200 |

37-75 | 150 |

75-130 | 100 |

130-560 | 50 |

11. În cursul perioadei de tranziție de la etapa III A la etapa III B, un constructor de tractoare care dorește să utilizeze mecanismul de flexibilitate cere permisiunea autorității de omologare pentru a plasa sau pentru a procura de la furnizorii săi de motoare, în perioada de tranziție de la o etapă de emisii la alta, cantitățile de motoare descrise la punctele 1.2.1. și 1.2.2. care nu respectă valorile limită curente de emisii, dar care sunt omologate pentru etapa anterioară cea mai apropiată de limitele de emisie.

12. Numărul motoarelor introduse pe piață în cadrul unui mecanism de flexibilitate nu depășește, pentru fiecare categorie de motoare, 50% din vânzările anuale de tractoare, echipate cu motoare din acea categorie de motoare, ale constructorului de tractoare (calculată ca medie a vânzărilor din ultimii 5 ani pe piața UE). În cazul în care un constructor de tractoare a comercializat tractoare în Uniune pe o perioadă mai mică de cinci ani, media se va calcula pe baza perioadei efective în care constructorul de tractoare a comercializat tractoare în Uniune.

13. Ca opțiune alternativă la punctul 1.2.1., constructorul de tractoare poate cere permisiunea pentru furnizorii săi de motoare să introducă pe piață un număr fix de motoare în cadrul mecanismului de flexibilitate. Numărul motoarelor din fiecare categorie de motoare nu depășește următoarele valori:

Categorie motor (kW) | Număr de motoare |

37-56 | 200 |

56-75 | 175 |

75-130 | 250 |

130-560 | 125 |

14. Constructorul de tractoare include în cererea sa către o autoritate de omologare următoarele informații:

(a) un model al etichetelor care urmează să fie aplicate fiecărui tractor pe care se va instala un motor introdus pe piață în cadrul mecanismului de flexibilitate. Pe etichetă se înscrie următorul text: „TRACTOR NR. … (numărul secvențial) DIN … (numărul total de tractoare din clasa respectivă de putere) CU MOTORUL NR … CU OMOLOGAREA DE TIP (Directiva 2000/25/CE) NR. …”; și

(b) un model de etichetă suplimentară, care urmează să fie aplicată pe motor, pe etichetă fiind înscris textul menționat la punctul 2.2 din prezenta anexă.

15. Constructorul de tractoare furnizează autorității de omologare toate informațiile referitoare la punerea în aplicare a mecanismului de flexibilitate pe care autoritatea de omologare le poate considera necesare pentru a lua o decizie.

16. La fiecare șase luni, constructorul de tractoare prezintă un raport autorităților de omologare din fiecare stat membru în care tractorul sau motorul este introdus pe piață cu privire la punerea în aplicare a mecanismelor de flexibilitate pe care le folosește. În raport se includ datele cumulative privind numărul de motoare și tractoare introduse pe piață în cadrul mecanismului de flexibilitate, numărul de serie al motorului și cel al tractorului, precum și statele membre în care tractorul a fost pus în funcțiune. Această procedură se menține pe întreaga durată de derulare a mecanismului de flexibilitate.”

FIȘĂ FINANCIARĂ LEGISLATIVĂ PENTRU PROPUNERILE CU IMPLICAȚII BUGETARE STRICT LIMITATE LA VENITURI

1. TITLUL PROPUNERII:

Propunere de Directivă a Parlamentului European și a Consiliului de modificare a Directivei 2000/25/CE în ceea ce privește dispozițiile aplicabile tractoarelor introduse pe piață în cadrul mecanismului de flexibilitate

2. LINII BUGETARE:

Capitolul și articolul: Nu se aplică.

Suma înscrisă în buget pentru exercițiul financiar în cauză:

3. IMPLICAȚII FINANCIARE

( Propunerea nu are implicații financiare.

4. MĂSURI ANTIFRAUDĂ

Nu se aplică.

5. ALTE OBSERVAȚII

Nu este cazul.

[1] JO L 173, 12.7.2000, p. 1.

[2] JO L 225, 25.6.2004, p. 3.

[3] JO L 55, 1.3.2005, p. 35.

[4] Proiectul de raport final al analizei tehnice este disponibil pe pagina internet NRMM de pe site-ul Europa: http://ec.europa.eu/enterprise/mechan_equipment/emissions/2007tecrew_dfr.pdf

[5] Raportul final al studiului de evaluare a impactului realizat de ARCADIS N.V este disponibil pe pagina internet NRMM de pe site-ul Europa: http://ec.europa.eu/enterprise/mechan_equipment/emissions/impactassessment/nrmm_iastudy_fnrep.pdf

[6] JO C […], […], p. […].

[7] JO C […], […], p. […] .

[8] JO C […], […], p. […] .

[9] JO L 173, 12.7.2000, p. 1.